
На основу члана 54. став 1. Закона о државним службеницима („Службени гласник РС“ број 79/05, 81/05-исправка, 83/05-исправка, 64/07, 67/07-исправка, 116/08, 104/09, 99/14, 94/17, 95/18, 157/20, 142/22, 13/25-одлука УС, 19/25, 109/25, 9/26 и 80/26), члана  9. став 1. Уредбе о интерном и јавном конкурсу за попуњавање радних места у државним органима („Службени гласник РС“ број 2/19, 67/21 и 19/26), Стручна служба Рашког управног округа оглашава

ЈАВНИ КОНКУРС 
ЗА ПОПУЊАВАЊЕ ИЗВРШИЛАЧКОГ РАДНОГ МЕСТА

I Орган у коме се попуњава радно место:

         Стручна служба Рашког управног округа, 36000 Краљево, Трг Јована Сарића број 1/3.

II Радно место које се попуњава:

1. Радно место шеф одсека, у звању саветник, Одсек за опште послове у Стручној служби Рашког управног округа, 1 извршилац.

· Висина основне плате: =91.364,00 динара нето.

ОПИС ПОСЛОВА: Руководи радом Одсека, прати прописе, пружа стручна упутства, планира, координира и надзире рад државних службеника и намештеника у Одсеку; пружа стручну и административно техничку помоћ начелнику управног округа у извршавању послова заједничких свим окружним подручним јединицама организованих при управном округу; организује стручну и административно техничку подршку Савету управног округа; припрема и израђује Правилник о унутрашњем уређењу и систематизацији радних места у Стручној служби; припрема и израђује предлог финансијског плана за израду Закона о буџету, планира извршење финансијског плана и надзире усклађеност преузетих обавеза са одобреним апропријацијама, стара се о економичном трошењу буџетских средстава и изради периодичних и годишњих извештаја о извршењу буџета; примењује мерила и критеријуме за уједначено и објективно вредновање радне успешности државних службеника, процењује потребе за стручним усавршавањем и развојем компетенција државних службеника и сачињава план развоја и усавршавања, помаже државним службеницима у развоју каријере, припрема Нацрт кадровског плана; припрема извештаје о раду Стручне службе, израђује и ажурира Информатор о раду, поступа по захтевима за доступност информација од јавног значаја, стара се о благовремености ажурирања интернет презентације РУО и тачности објављених информација; припрема и израђује план набавки, стара се о законитом спровођењу поступка јавних набавки, прати припрему и спровођење поступка јавних набавки; сарађује са окружним подручним јединицама органа државне управе и са органима јединица локалне самоуправе на подручју РУО; обавља и друге послове по налогу начелника Управног округа.

УСЛОВИ: Стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету и најмање три  године  радног искуства  у струци или најмање пет година радног стажа у државним органима, положен државни стручни испит, као и потребне компетенције за рад на радном месту.

III Трајање радног односа: радни однос се заснива на неодређено време.

Кандидат који први пут заснива радни однос у државном органу подлеже пробном раду у трајању од 6 месеци. Кандидати са положеним државним стручним испитом немају предност у изборном поступку у односу на кандидате без положеног државног стручног испита. Кандидат без положеног државног стручног испита прима се на рад под условом да тај испит положи до окончања пробног рада, односно у року од 6 месеци од заснивања радног односа.

IV Место рада: Краљево, Трг Јована Сарића број 1/3.

V У изборном поступку проверавају се:

- Организација и рад државних органа РС - провераваће се путем теста (писмено). 
- Дигитална писменост - провераваће се решавањем задатака (практичним радом на рачунару) или увидом у доказ о поседовању знања и вештина наведених у склопу компетенција дигитална писменост.
-  Пословна комуникација - провераваће се путем теста (писмено).

НАПОМЕНА: У погледу провере опште функционалне компетенције „Дигитална писменост” (поседовању знања и вештина у основама коришћења рачунара, основама коришћења интернета, обради текста и табела, табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области, и жели да на основу њега буде ослобођен тестирања компетенције – Дигитална писменост, неопходно је да уз пријавни образац  (уредно и у потпуности попуњен у делу *Рад на рачунару), достави и тражени доказ у оригиналу или овереној фотокопији. Комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције.
Информације o материјалимa за припрему кандидата за проверу општих функционалних компетенција могу се наћи на блогу Службе за управљање кадровима: https://kutak.suk.gov.rs/kutak-znanja.

 ПОСЕБНЕ ФУНКЦИОНАЛНЕ КОМПЕТЕНЦИЈЕ

    Проверавају се следеће посебне функционалне компетенције:

[bookmark: _Hlk181275957]Посебна функционална компетенција у одређеној области рада - послови управљања људским ресурсима - прописи у области радно-правних односа у државним органима - провераваће се путем симулације (писано).

Посебна функционална компетенција за одређено радно место – планска документа, прописи и акта из надлежности и организације органа (Уредба о управним окрузима, Правилник о унутрашњем уређењу и систематизацији радних места у Стручној служби Рашког управног округа) - провераваће се путем симулације (писано).

Посебна функционална компетенција за одређено радно место – прописи из делокруга радног места - Закон о слободном приступу информацијама од јавног значаја; Посебан колективни уговор за државне органе - провераваће се путем симулације (писано).

Напомена: Правилник о унутрашњем уређењу и систематизацији радних места у Стручној служби Рашког управног округа, може се наћи на интернет презентацији www.raski.okrug.gov.rs у делу Документа – Правилници Рашког управног округа.

ПОНАШАЈНЕ КОМПЕТЕНЦИЈЕ

Проверавају се следеће понашајне компетенције: управљање информацијама; управљање задацима и остваривање резултата; оријентација ка учењу и променама; изградња и одржавање професионалних односа;  и савесност, посвећеност и интегритет.
Наведене понашајне компетенције провераваће се путем психометријских тестова и интервјуа базираног на компетенцијама. 

ИНТЕРВЈУ СА КОМИСИЈОМ

 Процена мотивације за рад на радном месту у органу и прихватање вредности државних органа – провераваће се путем интервјуа са Конкурсном комисијом (усмено).

VI Адреса на коју се подноси попуњен Образац пријаве на јавни конкурс: Пријаве на конкурс шаљу се поштом или предају непосредно у писарници Рашког управног округа, на адресу: Рашки управни округ, 36000 Краљево, Трг Јована Сарића број 1/3, са назнаком „За јавни конкурс за попуњавање извршилачког радног места“.

VII Лице задужено за давање обавештења у вези јавног конкурса: Ивана Савићевић, тел: 036/308 711 од 10.00 до 12.00 часова.

VIII Рок за подношење пријава на јавни конкурс је 15 дана и почиње да тече наредног дана од дана објављивања јавног конкурса у периодичном издању огласа Националне службе за запошљавање.

IX Пријава на јавни конкурс врши се на Обрасцу пријаве који је уз текст Огласа о јавном конкурсу доступан у електронском облику на сајту Службе за управљање кадровима и на сајту Рашког управног округа или у штампаној верзији у писарници Рашког управног округа, Трг Јована Сарића број 1/3, 36000 Краљево. Пример правилно попуњене пријаве кандидати могу наћи на блогу Службе за управљање кадровима путем следећег линка https://www.suk.gov.rs/tekst/161/kutak-za-kandidate.php
Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак. Подносиоци пријаве обавештавају се о додељеној шифри у року од три дана од дана пријема пријаве, достављањем наведеног податка на начин који је у пријави назначен за доставу обавештења.

X Општи услови за запослење: да је учесник конкурса пунолетан; да је држављанин Републике Србије; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

XI Докази које прилажу кандидати који су успешно прошли фазе изборног поступка пре интервјуа са Конкурсном комисијом: оригинал или оверена фотокопија извода из матичне књиге рођених; оригинал или оверена фотокопија уверења о држављанству; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту подносе доказ о положеном правосудном испиту); оригинал или оверена фотокопија доказа о радном искуству у струци (потврда, решење и други акти којима се доказује на којим пословима, са којом стручном спремом и у ком временском периоду је стечено радно искуство), уверење о неосуђиваности на казну затвора од најмање 6 месеци, потврда да кандидату раније није престајао радни однос у државном органу због теже повреде дужности из радног односа.
Сви докази прилажу се на српском језику, у супротном морају бити преведени и оверени од стране овлашћеног судског тумача. Диплома којом се потврђује врста и степен стручне спреме/образовања, а која је стечена у иностранству мора бити нострификована. Пример правилно попуњене потврде од стране послодавца може се погледати на блогу Службе за управљање кадровима (https://kutak.suk.gov.rs/vodic-za-kandidate) у одељку „Предаја докумената“. У оквиру корака „Предаја докумената“ може се преузети шаблон потврде коју послодавац може да попуни.
Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно у општинским управама као поверени посао).
Државни службеник који се пријављује на јавни конкурс, уместо уверења о држављанству и извода из матичне књиге рођених подноси оригинал или оверену фотокопију решења о распоређивању или премештају на радно место у органу у коме ради или решење да је државни службеник нераспоређен.
Као доказ могу се приложити фотокопије докумената које су оверене пре 1. марта 2017. године у основним судовима, односно општинским управама.

Напомена: На основу члана 56. став 8. Закона о државним службеницима, доказе о испуњености услова за запослење који су садржани у службеним евиденцијама прибавља државни орган, осим ако кандидат не изјави да ће сам доставити потребне доказе. Докази о чињеницама о којима се води службена евиденција су: извод из матичне књиге рођених, уверење о држављанству, уверење о положеном државном стручном испиту за рад у државним органима, односно уверење о положеном правосудном испиту, уверење да кандидат није осуђиван на казну затвора од најмање шест месеци. Потребно је да учесник конкурса у делу *Изјава, у обрасцу пријаве, заокружи на који начин жели да се прибаве његови подаци из службених евиденција.





XII Рок за подношење доказа: Кандидати који су успешно прошли фазе изборног поступка пре интервјуа са Конкурсном комисијом, биће позвани да у року од 5 радних дана од дана пријема обавештења доставе наведене доказе који се прилажу у конкурсном поступку.
Кандидати који не доставе доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.
Докази се достављају на наведену адресу Рашког управног округа.

XIII  Датум и место провере компетенција кандидата у изборном поступку:

Изборни поступак ће се спровести почев од 28.10.2026. године, о чему ће кандидати бити обавештени путем контаката (број телефона или е-mail адресе) које су навели у својим  пријавама
Провера општих функционалних компетенција, посебних функционалних компетенција и понашајних компетенција, обавиће се у Служби за управљање кадровима, Палата „Србија”, Булевар Михаила Пупина 2 (источно крило). 
Интервју са комисијом ће се обавити путем електронске комуникације (on line) у просторијама Рашког управног округа, Трг Јована Сарића број 1/3.

XIV Начин достављања одлуке о избору кандидата:

          Решење о пријему у радни однос јавно ће се објавити на веб презентацији органа и огласној табли органа у сврху обавештавања јавности и кандидата који су учествовали у изборном поступку о исходу конкурсног поступка и остваривања права на жалбу. Достава свим кандидатима који су учествовали у изборном поступку сматра се извршеном истеком 15 дана од дана објављивања решења на веб презентацији органа и огласној табли органа.
 
НАПОМЕНЕ: Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или фотокопији овереној код надлежног органа биће одбачене решењем конкурсне комисије.
Јавни конкурс спроводи Конкурсна комисија коју је именовао начелник Рашког управног округа, својим решењем.
Овај оглас се објављује на огласној табли и web страници Рашког управног округа: www.raski.okrug.gov.rs, на web страници Службе за управљање кадровима: www.suk.gov.rs, на порталу Е-управе, web страници и периодичном издању огласа Националне службе за запошљавање.
Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

